
“….elke gedagte gevange neem tot die gehoorsaamheid aan Christus”
 2 Kor 10:5b
Ek vertrou dat u hierdie kort studie leersaam sal vind en kan toepas in u lewe as kind van God. Ons handel en wandel word bepaal deur dit wat ons dink. Ek praat glad nie van “Positive thinking” of die “lewe spreek”-gedagte nie. 
Hierdie gaan oor die opdrag wat God vir ons in Sy Woord gee. Hy is die formeerder van my en jou en Hy ken ons diepste gedagtes. Ek het myself al dikwels binne in ‘n situasie bevind waar ek myself so voor die tyd opgewerk het, dat ek bewend en soms irrasioneel dink. ‘n Mens het ongelukkig die geneigdheid om die ergste te verwag en as dit dan nie so erg is nie, voel jy half tevrede.
Dit is egter nie nodig om so deur die lewe te gaan nie. God het vir ons ‘n kosbare Handleiding gegee waarin Hy ons leer en lei, oor hoe om reg te dink oor Hom, oor ons lewe, ons hartseer, ons stryd en selfs ons vreugdes. 
Dit is nie nodig dat ons gedagtes met ons weghardloop en dat ons in angstigheid lewe nie. God se Woord is so vas en waar en dit is veral in die tye waarin ons leef dat ons meer as ooit ons toevlug na God moet neem. 
Hier is net 6 kort gedagtes oor hoe om ons gedagtes gevange te neem:
1. Neem verantwoordelikheid vir jou gedagtes.

“…..die sonde lê en loer voor die deur, en sy begeerte is na jou; maar jy moet daaroor heers.” Gen 4:7
Soos sonde, lê verkeerde en sondige gedagtes daagliks voor die deur van my hart, en sy begeerte is om ons moedeloos en kragteloos te maak in die koninkryk van God.
Die teksgedeelte leer ons “maar JY moet daaroor heers.”
Dit is deur die Here se genade en deur die werking van Sy Gees dat ons die krag het om te heers oor gedagtes wat God nie eer nie.
Ps 94:18  As ek dink: My voet wankel—dan ondersteun u goedertierenheid my, o HERE! 
:19  As my gedagtes binne-in my vermenigvuldig, dan verkwik u vertroostinge my siel. 

Dawid dink…….wat kan gebeur? My voet wankel. Maar hy rig sy gedagtes dadelik na God se Woord. .....U Goedertierenheid ondersteun my!!
As sy gedagtes vermenigvuldig (het u dit al ervaar) .......U vertroostinge verkwik my.

Neem verantwoordelikheid vir jou gedagtes. Erken dat dit tot oneer van God is of uit ‘n ongelowige hart kom en deel daarmee met God se Woord.

2. Jou gedagtes moet verander – nie net hoe jy reageer nie.

Rom 12:2  “En word nie aan hierdie wêreld gelykvormig nie, maar word verander deur die vernuwing van julle gemoed, sodat julle kan beproef wat die goeie en welgevallige en volmaakte wil van God is. 

Dink bietjie vir ‘n oomblik na, hoe u al in u lewe en gedagte wêreld gelykvormig geword het aan die wêreld. Ons praat nie van groot dinge nie, maar ‘n stelselmatige verandering in jou gemoed.  Bv kom ons kyk nie krisis wat ons tans beleef in die wêreld - Covid.

Ons weet dit is iets hartseer wat ons getref het en baie mense het al gesterwe en baie mense moes afskeid neem en alleen sterf. Dis ‘n alleen siekte wat mense verwyder van mekaar.
Die hartseer is dat die vrees wat veral deur die media gewek is, selfs kinders van die Here in vrees gedompel het.

Mense het hulself toegesluit in hul huise, kinders het swaar gekry en selfs toe daar meer toegewings kom, het vrees mense passief gehou.

As ons nou na die Skrif beweeg dan leer ons hoe ons dit moet hanteer.
Ja selfs in die Ou Testament is daar reëls en regulasies gewees vir as iemand siek is en God vermaan ons dat ons gehoorsaam sal wees aan die owerhede, solank dit nie in stryd is met Sy Woord nie.

MAAR die Skrif leer my ook dat God Soewerein is. Dat niks in my lewe gebeur wat Hy nie beskik en bepaal nie. Wanneer jy God so in die Bybel leer ken, dan verander jou hele uitkyk.
Ja, ek dra my masker en was my hande gereeld ens, maar ek weet ook as ek die werk van die Here doen, dat ek dit gaan bly doen so ver dit vir my moontlik is, omdat ek die Enige God van Hemel en Aarde aanbid en my lewe is IN SY HAND ALLEEN.

Dit is wat ons moet leer by die punt.  Ons kan nie saam met die massas in ‘n rigting hardloop en sê - omdat almal dit doen, doen ek ook so nie.  Wanneer ons in situasies kom, is dit belangrik dat ek deur God se Woord sal leef. Dat Hy my gemoed sal vernuwe en verwkik en dat ek Hom kan verheerlik.

Ek vra dat u sal tyd neem en skryf hieronder neer, watter vrese, of bekommernisse jou soms dryf om soos die wêreld op te tree. En hoe jy dit kan verander deur God se Woord.
______________________________________________________________________________________________________________________________________________________________________________________________________________________________________________________________________________________________________________________________________________________________________________________

3. Dink

Jakobus 1:19  “So dan, my geliefde broeders, elke mens moet gou wees om te hoor, stadig om te praat, stadig om toornig te word.”

Ek weet nie of dit al met u gebeur het nie, maar toe ek jonger was het ek soms te vinnig gepraat voor ek ‘n saak heetemal uitgeluister het. As jong paartjie sou ek en arme Gerhard baie argumente gespaar gewees het, as ek net eers klaar geluister het en gedink het oor wat hy probeer sê.

Wanneer ek in ‘n situasie kom, gee ‘n tree terug (in jou gedagtes) en…..dink.

Ons moet ons gedagtes gehoorsaam stel aan God…..maar hoe gaan ek dit doen? Deur die situasie te sien en te dink, of te onthou wat God se Woord daaroor sê.
Juis omdat ons nie altyd dink nie, hanteer ons krisis situasie so verkeerd.
As ek in ‘n situasie kom waar bekommernis my oorweldig…..DINK.
Dink oor wie God is.
Kom ons doen ‘n kort studie oor wie God is in krisis tye.

Spreuke 18:10______________________________________________________________
__________________________________________________________________________
Psalm 46:2 ________________________________________________________________
__________________________________________________________________________
Daniël 4:35 ________________________________________________________________
__________________________________________________________________________
Jeremia 29:11,12 ___________________________________________________________
__________________________________________________________________________

Psalm 103:5 ________________________________________________________________
__________________________________________________________________________

Is die Woord van God nie ook vir u bemoedigend nie. U kan net daar waar u is, of u alleen is of nie, een van die teks gedeeltes neem en dit ‘n gebed maak. Dank die Here dat ons deur Sy Woord ons gedagtes kan rig deur daaroor te dink.

4. Belydenis
1 Johannes 1:8 “ As ons sê dat ons geen sonde het nie, mislei ons onsself en die waarheid is nie in ons nie”. 
:9  As ons, ons sondes bely, Hy is getrou en regverdig om ons die sondes te vergewe en ons van alle ongeregtigheid te reinig.”

Onbelyde sonde in die kind van God se lewe, lei tot angstigheid, onbruikbaarheid en beïnvloed ons geestelike groei. Ons almal het sonde. Dit is wat vers 8 ons leer. Dit is belangrik dat ons daarmee deel en dit bely voor die Here. Hy belowe ons dat Hy getrou en regverdig is om ons te vergewe en te reinig. Soms bly ons selfs na belydenis swaarmoedig omdat ons nie altyd glo dat God wat Heilig en Rergverdig is my, my sondes kan vergewe nie. 

Ons kan nie toelaat dat die vyand ons aanhou aankla en beskuldig as die Here ons reeds vergewe het nie. Die Woord noem hom ‘n aanklaer van die broeders.

5. Fokus op die regte goed
Filippense 4:8  “Verder, broeders, alles wat waar is, alles wat eerbaar is, alles wat regverdig is, alles wat rein is, alles wat lieflik is, alles wat loflik is—watter deug en watter lof daar ook mag wees, bedink dit.” 

Hierdie is een van my gunsteling teksgedeeltes. Wanneer ek so in my gedagtes doenig raak en die teksgedeelte kom op, dan begin ek myself afvra: “Is die gedagtes wat ek nou bedink
Waar? 		Is dit waar oor wat God sê rondom die gedagte.
Eerbaar?		Eer ek God deur te bedink wat ek dink.
Regverdig?		Is ek regverdig teenoor ander in my gedagtes.
Rein?			Is my gedagtes rein voor God.
Lieflik?		Sal selfs my gedagtes ‘n lieflike geur wees vir God.
Loflik?			Is dit tot lof en verheerliking van God.
Toets u gedagtes aan dit en kyk hoe u hart voor die Here lyk. Dit is ‘n baie goeie en praktiese oefening.

6. Dit is moontlik
1Tim 4:7  “….. en oefen jou in die godsaligheid.” 
Dit is nie altyd maklik om jou gedagtes gevange te neem nie. Soos die woord sê, ons moet ons oefen in die godsaligheid. 
In hierdie oefening is God se Woord sentraal en essensieel. Ons gedagtes is soms ons grootste vyand, maar God wil nie hê dat Sy kinders so moet leef nie. Hy wil hê dat ons vrede sal hê wat alle verstand te bowe gaan. Hy wil hê dat ons as oorwinnaars sal leef, dat ons as ambassadeurs sal staan in die geveg met die vertroue dat ons Hemelse Koning reeds die oorwinning behaal het. 
Ons moet staan in die vryheid waarmee Hy ons vrygemaak het. 
Soos daardie liedjie sê wat ook ‘n Skrifberyming is: Johannes 15:5
“Ek is die wynstok en julle die lote
Wie in My bly en ek in Hom.
Hy dra veel vrug, Hy dra veel vrug…
Want sonder MY kan julle niks doen nie.”

Neem tot die gehoorsaamheid aan Christus. 


